Legal Document

Category: 644

Text:
155. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 21550 της 6/11 Μαρτ. 1978 (ΦΕΚ Β΄ 215) Περί χορηγήσεως μηνιαίως προκαταβολής στις συντάξεις του Δημοσίου έναντι αυξήσεως από 1.1.1978. ΄Εχοντας υπόψη: 1)Τις διατάξεις του Νόμ. 754/1978 «περί ρυθμίσεως των αποδοχών των δημοσίων υπαλλήλων πολιτικών και στρατιωτικών, των υπαλλήλων των Ν.Π.Δ.Δ., ως και άλλων τινών συναφών διατάξεων». 2)Τις διατάξεις του νομοσχεδίου που καταρτίσθηκε «περί αυξήσεως των συντάξεων του Δημοσίου των μη καθοριζομένων επί τη βάσει μισθού ενεργείας και ρυθμίσεως συνταξιοδοτικών θεμάτων, κατόπιν του νέου μισθολογίου». 3)Το γεγονός ότι για την αναπροσαρμογήν των συντάξεων του Δημοσίου θα απαιτηθεί ικανός χρόνος λόγω του μεγάλου αριθμού αυτών. 4)Την ανάγκη διευκολύνσεως, εν τω μεταξύ, των συνταξιούχων, αποφασίζομεν: Χορηγούμε, από 1 Ιαν. 1978, μηνιαίως προκαταβολή έναντι της αυξήσεως όλων των συντάξεων του Δημοσίου, σε ποσοστό 15% επί του ποσού αυτών, όπως είχε διαμορφωθεί με τις αυξήσεις που χορηγήθηκαν μέχρι 31.12.1977. Η προκαταβολή αυτή, που θα προσαυξήσει ανάλογα και τα επιδόματα εορτών και αδείας, συμψηφίζεται με την οριστική αύξηση που θα καθορισθεί ύστερα από την αναπροσαρμογή, οπότε και παύει να καταβάλλεται. Τυχόν επί πλέον ποσό που θα καταβληθεί παρακρατείται εφάπαξ από το ποσό της συντάξεως που θα αναπροσαρμοσθεί ή σε δύο μηνιαίες δόσεις, αν είναι ανώτερη των 1.000 δραχμών. Η απόφαση αυτή που θα κυρωθεί με νόμο να δημοσιευθεί στην Εφημερίδα της Κυβερνήσεως. 29.Β.α.155 Πολιτικές και Στρατιωτικές Συντάξεις